b'\n_START_ARTICLE_\nJohan Hisinger\n_START_PARAGRAPH_\nJohan Hisinger, ennen aateloimistaan vuonna 1770 Hising (31. tammikuuta 1727 Tukholma \xe2\x80\x93 19. toukokuuta 1790 Fagervik), oli ruotsalaissyntyinen Hisinger -suvun ruukinis\xc3\xa4nt\xc3\xa4 ja vuorineuvos. _NEWLINE_Hisingerin vanhemmat olivat Mikael Hising ja Margareta Frodbom. H\xc3\xa4nen ensimm\xc3\xa4inen puolisonsa vuodesta 1756 oli Magdalena Catharina Wittfoot (1734-1782) ja toinen vuodesta 1783 Johanna Elisabet Krook (1747-1788). Hisinger kirjoittautui Uppsalan yliopistoon vain 10-vuotiaana 1737. H\xc3\xa4n aikoi ensin virkamiesuralle ja oli Ruotsin vuorikollegion palveluksessa 1747\xe2\x80\x931758. Is\xc3\xa4ns\xc3\xa4  kuoltua h\xc3\xa4n otti kuitenkin 1760-luvun alkuun menness\xc3\xa4 yksin haltuunsa t\xc3\xa4m\xc3\xa4n osittain omistamat Skogbyn, Billn\xc3\xa4sin, Fagervikin, Taalintehtaan ja Bj\xc3\xb6rkbodan rautatehtaat Suomessa. Fagervikiin Hisinger muutti asumaan 1758 ja rakennutti sinne sek\xc3\xa4 useita tuotantotiloja ett\xc3\xa4 uuden p\xc3\xa4\xc3\xa4rakennuksen, Fagervikin kartanon. _NEWLINE_Hisinger harjoitti my\xc3\xb6s suonviljely\xc3\xa4 ja puutarhahoitoa, h\xc3\xa4n oli puutarhanhoidon uranuurtajia Suomessa. H\xc3\xa4n rakennutti Fagervikiin jo noin 1760  kasvihuoneen, jollaisia ei ollut koko Uudellamaalla viel\xc3\xa4 1820-luvullakaan kuin pari kolme. Suoviljelykokemuksistaan Hisinger laati vuonna 1786 artikkelin R\xc3\xb6n och F\xc3\xb6rs\xc3\xb6k wid Mossars och K\xc3\xa4rrs uppodling julkaisuun Hush\xc3\xa5llnings Journal. H\xc3\xa4n oli my\xc3\xb6s filantrooppi ja kulttuurin harrastaja, j\xc3\xa4rjesti kartanonsa ty\xc3\xb6ntekij\xc3\xb6iden lapsille koulumestarin ja hankki ison kirjaston. Hisinger oli Aurora-seuran j\xc3\xa4sen ja Henrik Gabriel Porthanin yst\xc3\xa4v\xc3\xa4. H\xc3\xa4net ly\xc3\xb6tiin Vaasa-ritarikunnan j\xc3\xa4seneksi 1775 ja vuorineuvos h\xc3\xa4nest\xc3\xa4 tuli 1778. Hisingerin kuoltua Kuninkaallinen Is\xc3\xa4nmmaallinen Seura teet\xc3\xa4tti muistomitalin h\xc3\xa4nen kunniakseen. Hisingerin poika, vapaaherra ja ratsumestari Michael Hisinger (1758-1829) jatkoi is\xc3\xa4ns\xc3\xa4 ty\xc3\xb6t\xc3\xa4 ruukinpatruunana.'